Fis-7 ta' Diċembru 2017, il-Kunsill qabel dwar approċċ ġenerali dwar abbozz ta' regolament dwar aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta' libertà, sigurtà u ġustizzja (eu-LISA). Abbażi ta' dan il-mandat, il-presidenza ser tkun tista' tibda negozjati mal-Parlament Ewropew hekk kif dan ikun stabbilixxa l-pożizzjoni tiegħu. It-tisħiħ tal-mandat ta' eu-LISA ser jippermettilna nottimizzaw is-sistemi li daħħalna fis-seħħ sabiex tiġi żgurata s-sigurtà fl-UE u tiġi rregolizzata l-migrazzjoni. Fil-futur, l-aġenzija ser ikollha wkoll rwol importanti fil-bini tal-interoperabbiltà sabiex jitjieb u jitħaffef l-aċċess għal dawn il-bażijiet ta' data. Dawn kienu l-prijoritajiet tal-Presidenza Estonjana u ninsab kuntent ħafna bil-progress li għamilna. Andres Anvelt, ministru għall-intern tal-Estonja Dan ir-regolament ser jiżviluppa aktar il-kapaċità tal-aġenzija biex tikkontribwixxi għall-ġestjoni tal-fruntiera, il-kooperazzjoni fl-infurzar tal-liġi u l-ġestjoni tal-migrazzjoni fl-UE. L-aġenzija ser ikollha wkoll rwol importanti fl-implimentazzjoni tal-arkitettura l-ġdida tal-IT fil-qasam tal-Ġustizzja u l-Affarijiet Interni. L-abbozz ta' regolament ser isaħħaħ il-mandat ta' eu-LISA u ser jafda lill-aġenzija: bl-iżvilupp u l-operazzjoni ta' sistemi ġodda, bħas-sistema ta' dħul-ħruġ adottata reċentement u s-sistema Ewropea ta' informazzjoni u ta' awtorizzazzjoni għall-ivvjaġġar (ETIAS), li bħalissa qed tiġi diskussa li tikkontribwixxi għall-iżvilupp ta' soluzzjonijiet tekniċi biex tinkiseb l-interoperabbiltà, soġġetta għal proposta leġislattiva li jmiss dwar l-interoperabbiltà li tipprovdi appoġġ lill-istati membri fuq talba tagħhom, pereżempju appoġġ ad-hoc biex jittrattaw l-isfidi migratorji b'rwol akbar fir-riċerka, il-proġetti pilota u l-attivitajiet ta' ttestjar eu-LISA ġiet stabbilita fl-2011 u attwalment timmaniġġja sistemi inkluż s-sistema ta' informazzjoni dwar il-viża (VIS) u s-sistema ta' informazzjoni ta' Schengen (SIS) u EURODAC. Wara evalwazzjoni tal-aġenzija, kif ukoll l-żviluppi reċenti fil-qasam tal-migrazzjoni u s-sigurtà, fid-29 ta' Ġunju 2017, il-Kummissjoni Ewropea ppreżentat proposta għal mandat legali ġdid għal eu-LISA sabiex tkun tista' taffaċċja aħjar l-isfidi attwali u futuri fil-qasam tal-libertà tas-sigurtà u l-ġustizzja. Il-kwartieri ġenerali ta' eu-LISA jinsabu f'Tallinn, fl-Estonja, filwaqt li ċ-ċentru operattiv tagħha jinsab fi Strasburgu, fi Franza. Hemm ukoll sit għall-kontinwità tan-negozju fir-rigward ta' sistemi taħt ġestjoni bbażati f'Sankt Johann im Pongau, fl-Awstrija. Eu-LISA - approċċ ġenerali Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa